മാര്പാപ്പയെ ക്ഷണിച്ചത് ചരിത്രപരമായ തീരുമാനം: കര്ദിനാള് മാര് ആലഞ്ചേരി കൊച്ചി: വത്തിക്കാനില് ഫ്രാന്സിസ് മാര്പാപ്പയുമായുള്ള കൂടിക്കാഴ്ചവേളയില് പാപ്പയെ ഇന്ത്യ സന്ദര്ശിക്കാന് പ്രധാനമന്ത്രി നരേന്ദ്ര മോദി ക്ഷണിച്ചത് ചരിത്രപരമായ തീരുമാനവും അഭിനന്ദനാര്ഹവുമെന്നു കെസിബിസി പ്രസിഡന്റ് മേജര് ആര്ച്ച്ബിഷപ് കര്ദിനാള് മാര് ജോര്ജ് ആലഞ്ചേരി. ലോകം ഉറ്റുനോക്കുന്ന ധാര്മികതയുടെയും മാനവികതയുടെയും ശബ്ദമായ ഫ്രാന്സിസ് പാപ്പായ്ക്കു സ്വാഗതമോതാനുള്ള തീരുമാനം ലോകരാഷ്ട്രങ്ങള്ക്കിടയില് ഇന്ത്യയുടെ യശസ് ഉയര്ത്തും. വത്തിക്കാനും ഭാരതവും തമ്മിലുള്ള നയതന്ത്ര ബന്ധങ്ങള് ഊട്ടിയുറപ്പിക്കുന്നതിനും ഭാരതത്തിലെ ഇതര മതങ്ങളും ക്രൈസ്തവസഭകളും തമ്മിലുള്ള ബന്ധങ്ങള് പരിപോഷിപ്പിക്കുന്നതിനും മാര്പാപ്പയുടെ സന്ദര്ശനം ഉപകരിക്കും. ഭാരതീയര്ക്കെല്ലാം, വിശിഷ്യാ ക്രൈസ്തവര്ക്ക്, ഏറെ ആഹ്ലാദകരമാണ് പ്രധാനമന്ത്രിയുടെ ഈ ക്ഷണം. മാര്പാപ്പ യഥാസമയം ഭാരതം സന്ദര്ശിക്കുമെന്ന് നമുക്കു പ്രതീക്ഷിക്കാം. ബഹുസ്വരസമൂഹമായ ഭാരതത്തില് സാഹോദര്യവും സഹവര്ത്തിത്വവും പരിപോഷിപ്പിക്കാന് മാര്പാപ്പയുടെ സന്ദര്ശനം വഴിയൊരുക്കും. പ്രധാനമന്ത്രിക്ക് കേരള കത്തോലിക്കാ മെത്രാന് സമിതിയുടെ ഹൃദയപൂര്വകമായ അഭിനന്ദനങ്ങള് അറിയിക്കുന്നതായും കര്ദിനാള് മാര് ജോര്ജ് ആലഞ്ചേരി അറിയിച്ചു.